google/wiki40b huggingface dataset:
Jiangbei (Chongqing)

Jiangbei (kinesisk: 江北区; pinyin: Jiāngběi Qū) er et bydistrikt i byprovinsen Chongqing i Folkerepublikken Kina.
Arealet er på 221,28 km².
Befolkningen var på 635 100 innbyggere i 2004

Samferdsel

I distriktet ligger en av storbyens jernbanestasjoner: Chongqing Beizhan-stasjonen (重庆火车北站; Chóngqìng Huǒchē Běizhàn).
Sichuankjøkkenet

Sichuankjøkkenet, szechuankjøkkenet eller szechwankjøkkenet (kinesisk: 四川菜; pinyin: Sìchuāncài, eller: 川菜; Chuāncài) er et av det kinesiske kjøkkens åtte hovedretninger. Maten fra provinsen Sichuan er norm- og navngivende. Kjøkkenet er imidlertid i dag ikke bare utbredt i store deler av Kina, men også utenlands, med en viss variasjon som følge. 
Stavemåten szechuankjøkkenet er kanskje mer utbredt enn sichuan-. Szechuan er en eldre transkripsjon av provinsen Sichuans navn.
Kjøkkenet er kanskje best kjent for sin hete og bedøvende krydring (mala, 麻辣). Guaiwei og yuxiang er to av krydderblandingene som benyttes. Bruken av má là wèi xíng (痲辣味型), eller «het og bedøvende smak» er et typisk element i sichuankjøkkenet. Dette særtrekket skyldes den omfattende bruken av hvitløk, chili og sichuanpepper (花椒). Peanøtter, sesampasta og ingefær er også fremtredende ingredienser i sichuankjøkkenet. 
Det er mange lokale varianter av sichuankjøkkenet innen provinsen Sichuan og byprovinsen Chongqing – som politisk var del av Sichuan frem til 1997. De fire regionale undergrupper er Chongqing-stilen, Chengdu-stilen, Zigong-stilen, og buddhistisk vegetarianerstil.
Tortoise

Tortoise er et amerikansk post-rock band dannet i Chicago i 1990.
Operasjon Bundle

Sjøheimevernets innsatsstyrke Bundle

Bundle var navnet til Sjøheimevernets Innsatsstyrke, basert i Horten. Den ble nedlagt i 2017.
Hanetaarnet (København)

Hanetaarnet oppført under Christian III omkring 1523, lå mellom Nørreport og Jarmers Gab (hvor Jarmers Tårn siden ble oppført), utenfor Larslejsstræde. 
Tårnet skulle inngå i en rekke nye festningsverker for bedre å kunne beskytte København mot inntrengere fra landsiden. Siden ble tårnet tildekket, for i 1874 igjen å bli frilagt ved Hahns Bastion, i forbindelse med nedrivingen av Nørrevold. Nedbrudt i 1878 og helt fjernet i 1915.
Vidar Sandbecks kulturpris

Regnbågåbrua – Vidar Sandbecks kulturpris ble opprettet i 2008 av Sandbeckstiftelsen, i anledning av Vidar Sandbecks 90-årsdag. Prisen utdeles årlig til «til en forfatter, visedikter, visesanger eller tekstforfatter som fortrinnsvis bruker norske tekster. Prisen kan også gis til en utøver av klassisk musikk og komponister i alle sjangre. Den kan gis til en forteller eller en skuespiller som har utøvd et faglig eller kunstnerisk virke som er sammenfallende med Vidar Sandbecks kunstneriske verdier.»
Den katolske kirke i Sør-Sudan

Den katolske kirke i Sør-Sudan omfatter mellom 20 og 40 % av befolkningen. Dermed er katolisismen landets største trosretning etter tradisjonelle («natur-») og animistiske religioner, og den klart største blant de kristne kirkene. Nøyaktige tall foreligger ikke ennå. Katolikker skal på midten av 2000-tallet ha utgjort 2,6 millioner. Siden skal antall katolikker ha økt til rundt 3 millioner. Av en befolkning på 8,2 millioner, utgjør dette 36,6 % av befolkningen.
Kirken er organisert i sju bispedømmer, hvorav ett erkebispedømme.

Historie

Wau bispedømme er landets eldste katolske jurisdiksjon. Den ble opprettet i 1913 som et apostolisk prefektur under navnet Bahr el-Ghazal. Det hadde blitt utskilt fra det apostoliske vikariatet Sentral-Afrika (med sete i Khartoum) og omfattet også deler av Uganda. Prefekturet ble opphøyet til apostolisk vikariat i 1917 og ga mellom 1923 og 1955 opphav til flere jurisdiksjoner i Sør-Sudan og Nord-Uganda.
Kirkeprovinsen Juba ble opprettet i 1974 ved at vikariatet Juba ble opphøyet til metropolitanerkebispedømme, og vikariatene/prefekturene Malakal, Rumbek, Tombura og Wau til bispedømmer. De siste endringene skjedde i 1983, da Torit bispedømme ble opprettet (utskilt fra Juba), og i 1986, da Yei bispedømme ble opprettet (utskilt fra Rumbek).
Med Sør-Sudans uavhenghet i 2011 ble kirkeprovinsen sammenfallende med den nye staten.
Høvik Idrettsforening

Høvik Idrettsforening (stiftet 1. juni 1919) er et idrettslag fra Høvik i Bærum. Klubben tilbyr idrettsaktiviteter som alpint, bandy og fotball og rekrutterer hovedsakelig fra områdene Høvik Verk, Høvik og Blommenholm i Bærum. Totalt har Høvik 2500 medlemmer, og har tilhold på Høvikbanen. Klubbfargene er blått og hvitt. Høvik spiller i eliteserien i bandy for menn og kvinner. I fotball startet Høvik opp A-Lag i 2014, noe klubben ikke hadde hatt på mange år. Høvikbanen fikk kunstgress i 2011.

Bandy

Bandyavdelingen i Høvik har omtrent 500 aktive fra bandyskolen til A-lag, og et støtteapparat på om lag 70 personer. Høvik spiller i eliteserien både for kvinner og menn. Klubben har siden 2007 hatt stabile kunstisforhold på Høvikbanen, noe som har gitt ny giv i bandyavdelingen. Klubben arrangerer hver sesong BandyAkademi, Bandyskole, og aldersbestemt aktivitet for alle årskull, fra 1.klasse til veteranbandy for de over 50. Utenom de faste treningstidene er kunstisen åpen og gratis tilgjengelig for alle i nærområdet.

Fotball

Fotball er den største aktiviteten i Høvik IF med ca. 800 aktive omtrent likt fordelt mellom gutter og jenter fra første klasse og opp til junior. I tillegg er vel 200 foreldre på frivillig basis aktive som ledere, trenere og annet støtteapparat for å legge forholdene til rette for de aktive. 10. juli 2011 åpnet Høviks nye idrettsanlegg med kunstgress. Kunstgressbanen erstattet gamle Høvikbanen-grus og blir islagt om vinteren. A-laget til Høvik spiller i 6. divisjon.

Alpint

Alpint drives som en skiskole uten konkurranseambisjoner og har sine ukentlige aktiviteter i Kirkerudbakken. Oppslutningen i de yngre årsklassene er stor. Flere voksne deltar også.
Hecphora

Utseende

Nokså små, brede, røde trebukker. Oversiden er fint hårete og matt. Dekkvingenes spisser kan være svarte. Antennene er kortere enn kroppen.

Utbredelse

Slekten er utbredt i Vest- og Sentral-Afrika.
Atrox

Atrox er et norsk avant-garde metal-band fra Trondheim. De startet i 1988 med navnet Suffocation, men byttet navn til Atrox i 1990. De har utgitt seks albumer og to demoer.
Baltijskij-banegården

Baltijskij-stasjonen (russisk: Балти́йский вокза́л) eller Baltijskij-banegården eller Baltikum-banegården i St. Petersburg er en av  Russlands travleste jernbanestasjoner, på grunn av nærtrafikken.
Stasjonens arkitekt Aleksander Krakau brukte Gare de l'Est i Paris som forbilde. Byggingen tok til i 1854. Stasjonen ble åpnet 21. juli 1857 som Peterhof-stasjonen, siden den betjente Peterhofbanen, og betjente senere, som navnet tilsier, også den baltiske jernbane.
Stasjonsbygningen har beholdt et glasstak over terminalplattformene og er flankert av to-etasjes vingbygninger. Den venstre var opprinnelig reservert medlemmer av den russiske herskerfamilie, som dro herfra til deres palasser i Strelna, Peterhof eller Oranienbaum. Et glasspanel på fasaden har fremdeles den opprinnelige klokken, tegnet av Pavel Bure, en ledende klokkemaker for tsaren.
I 1872, etter at jernbanelinjen var blitt forlenget til Reval (Tallinn), fikk banegården sitt nåværende navn. I 1931-32 ble stasjonen ombygd. Siden 1933 har stasjonen bare vært benyttet for nærtrafikk.
Orkerød barnehjem

Orkerød barnehjem ble etablert av frimurerne som kjøpte gården Orkerød på Jeløya ved Moss i 1896. Gården bestod da av 392 mål innmark og 553 mål skog. Etter oppussing i 1897, ble hjemmet åpnet for inntil 12 gutter og 10 jenter. Den første bestyreren var pastor Fredrik W. Schmidt, som hadde egen leilighet i gårdens 2. etasje. Schmidt ledet institusjonen til han døde 1910. Som hjemmets lege ble valgt dr. Wilhelm Friman Koren Christie. Han var ansvarlig lege for barna ved Orkerød hele perioden mens hjemmet ble drevet av frimurerne. Christie var selv frimurer og sanger.
I 1903 ble hjemmet utvidet med en murbygning like ved den gamle hovedbygningen. Utvidelsen var resultat av en gave fra Justus Hansen, og bygningen fikk navnet «Justus Hansen og Hustrus Minde», etter hvert bare «Justus».
Under den andre verdenskrig ble hjemmet overtatt av Nasjonal Samling, som anbrakte barn av NS-foreldre der. Frimurerne drev en kort tid igjen etter krigen, men fra 1947 og fram til 1958 ble barnehjemmet drevet av Oslo kommune, da som Orkerød guttehjem og Orkerød pikehjem. Som ved en rekke andre barnehjem har det vært reist kritikk mot forholdene på Orkerød. Et granskingsutvalg konkluderer med at omsorgen var mangelfull, standarden på klærne var kritikkverdig, og flere av barna ble utsatt for fysiske og seksuelle overgrep både av ansatte og av eldre gutter ved institusjonen.
Mephritus

Utseende

Middelsstore, slanke, gulbrune til svarte trebukker. Antennene er vanligvis noe lengre enn kroppen. Pronotum har rundede sider uten tenner på sidene og er vanligvis omtrent så langt som bredt. Dekkvingene er jevnbrede, med en skarp tann i spissen.

Levevis

Larvene lever i død ved, mest av løvtrær.

Utbredelse

Slekten er vidt utbredt i Sør-Amerika.
Heaven and Hell (band)

Black Sabbath

Ronnie James Dio ble med i Black Sabbath i 1979 etter at Ozzy Osbourne forlot bandet. Han var med frem til 1982, og var med på studioalbumene Heaven and Hell i (1980) og Mob Rules i (1981), samt konsertalbumet Live Evil i 1982. Han ble senere med i bandet igjen fra 1990 til 1992 hvor han deltok på studioalbumet Dehumanizer i 1992.

Heaven and Hell dannes

I 2007 ble det gitt ut et samlealbum fra Black Sabbath som het The Dio Years. Dette albumet bestod av sanger fra Dio-perioden i Black Sabbath, samt tre nye sanger den kommende Heaven and Hell-besetningen hadde stått bak. Etter disse nyinnspilte låtene bestemte musikerne å spille sammen igjen. For at folket ikke skulle tro at Ozzy Osbourne var vokalist, valgte de å kalle bandet Heaven and Hell. Bandet dro på verdensturne, og en konsert i New York ble tatt opp og filmet, og senere gitt ut som dobbel-CD og DVD. I april 2009 ble deres første studioalbum, The Devil You Know sluppet.

Dio dør og opphør av bandet

25. november 2009 ble det kunngjort på Dios hjemmeside av Wendy Dio, Dios ektefelle og manager, at Dio hadde blitt diagnostisert med magekreft i tidlig stadium, og var under behandling. 4. mai 2010 ble det kunngjort at Europaturneen til Heaven and Hell var avlyst grunnet Dios helsetilstand, og 16. mai samme år ble det kunngjort på den offisielle hjemmesiden og på Facebook at Dio var død. Iommi kunngjorde ikke lenge etter at Heaven and Hell er oppløst.
Ethnologue

Ethnologue: Languages of the World er en katalog over språk som gis ut i papirform og på Internett av SIL International.
Ethnologue inneholder i sin 15. utgave (2005) statistikk for 6912 språk, en økning fra 6809 i 14. utgave (2000). Blant informasjonen man finner er antall mennesker som snakker språket, hvor det snakkes, dialekter, forhold til andre språk, om Bibelen finnes på språket og annet. Sammen med Linguasphere Register regnes den som den mest omfattende oversikten over språk som finnes.
I 1984 tok Ethnologue i bruk SIL-koder, trebokstavskoder for alle språk. Kodesettet omfattet langt flere språk enn andre standarder, som ISO 639-1 og RFC 3066. I den 14. utgaven var det hele 7148 SIL-koder som ikke stemte overens med ISO 639-2-kodene. Dette avviket ble sett som negativt, og i 2002 ble Ethnologue invitert til å jobbe sammen med ISO for å lage en ny, felles standard. Denne standarden, ISO 639-3, ble tatt i bruk fra 15. utgave, og omfatter 7299 koder.
Ehtnologue blir både rost og kritisert. Utover hvor omfattende verket er, har det særlig blitt rost for å ta med en rekke alternative navn på språk, som språkets eget navn, dets offisielle navn og hva andre kaller det. Kritikken går blant annet på forholdet til semittiske språk, hvor enkelte hevder at SIL Internationals kristne grunnholdning har ført til gale klassifiseringer av religiøse eller ideologiske årsaker.
Det er også funnet mange feil i Ethnologue; blant annet ble flere språk som var med i 14. utgave fjernet i den 15., ettersom de ikke eksisterte. Det foregår et kontinuerlig arbeid med korrigering og oppdatering med tanke på neste utgave. En del av informasjonen, spesielt i forhold til små språk, er også utdatert; dette må i mange tilfeller tilskrives at det er umulig å få informasjon fordi det ikke avholdes folketellinger hyppig nok i områdene hvor språkene snakkes.
Liberalt Oplysnings Forbund

Liberalt Oplysnings Forbund (LOF) er en dansk liberal organisasjon som ble grunnlagt i september 1945 av partiet Venstre, Venstres Ungdom og Venstres Kvinder. Dens formål er å fremme et liberalt opplysningsarbeid innenfor kulturelle, sosiale, økonomiske og politiske områder. Organisasjonen har primært virket ved å drive kveldsundervisning.
Crème brûlée

Crème brûlée, eller crème brulée, er en dessert laget av eggeplommer, sukker, fløte og vanilje. Mange oppskrifter står oppført med melk og fløte, men den originale crème brûlée inneholder kun kremfløte, eggeplommer, sukker og vanilje. 
Noen anser crema catalana som en forløper til crème brûlée.
Begrepet crème brûlée er fransk og betyr brent fløte.
Kozo Kubo

Karriere

Kubo deltok i VM i skiskyting og langrenn for funksjonshemmede 2009, der han kom på 14.-plass på 12,5 km skiskyting, og 5.-plass på 3 km jaktstart. I langrenn var han med på det japanske laget som kom på 4.-plass på 1x4 + 2x5 km stafett, åpen klasse, og individuelt kom han på 6.-plass på 15 km og 12.-plass på langrennssprinten. Året etter deltok han i Paralympiske vinterleker 2010 i Vancouver, der han kom på 6.-plass på 12,5 km skiskyting og 9.-plass på 2,4 km jaktstart. I langrenn kom han på 7.-plass på 15 km og 21.-plass på sprinten, mens Japan kom på 5.-plass på 1x4 + 2x5 km stafett.
I VM i skiskyting og langrenn for funksjonshemmede 2013 vant han 15 km skiskyting. Han fikk også 2.-plass på både 7,5 km og 12,5 km. I langrenn fikk han to bronsemedaljer; på 10 km og 15 km. Det japanske stafettlaget kom på 6.-plass på 4 x 2,5 km stafett. 
Han representerte Japan i Paralympiske vinterleker 2014 i Sotsji. Der fikk han bronse på 7,5 km skiskyting, og han kom på 6.-plass på både 12,5 km og 15 km. I langrenn fikk han 5.-plass på 10 km som beste resultat, og han kom på 14.-plass på 15 km. På stafetten kom Japan på 7.-plass.
ISO 3166-2:MU

ISO 3166-2:MU er Mauritius' del av ISO 3166-2, som er del av ISO 3166-standarden utgitt av International Orginazation for Standardization (ISO), som definerer koder for navna til hovedinndelingene (f.eks. delstater eller fylker) av alle land med kode i ISO 3166-1.
For Mauritius er det definert koder for fem byer, tre biland og ni distrikter. De fem byene er tidligere byråd som nå er innlemma i distriktene.
Hver kode består av to deler, atskilt av en bindestrek. Første del er MU, ISO 3166-1 alfa-2-koden for Mauritius. Andre del er to bokstaver.
Fylkesvei 249 (Rogaland)

Fylkesvei 249 i Rogaland går mellom Friestad og Tjøtta i Klepp. Veiens lengde er 5,6 km og heter Nesevegen og Horpestadvegen.
Koksbensin

Koksbensin er et tredje generasjons produkt i raffineringsprosessen av råolje.

Restene etter første gangs raffinering av råoljen blir krakket i et koksanlegg. Der blir de lange molekylene i de tunge oljene blir brutt ned til kortere molekyler og dermed lettere oljer.

Blandingen som kommer ut av koksanlegget rafineres, og ett av produktene man sitter igjen med kalles for koksbensin.
Madeleine Malling Breen

Karriere

Som barn gikk Breen ved Art Musikal & Ballettskole på Røa i Oslo. Hun gikk deretter på Stabekk videregående skole fra 2014 til 2018, og deltok i Stabekkrevyen i 2016 og 2018.
Hun har gjort flere reklamer og dubbe-oppddrag, og hun har hatt statistroller i blant annet Hvite gutter og Kraftidioten. Som musikalartist har hun vært med i oppsetninger ved flere av Oslos store scener. Blant annet spilte hun i Annie og Løvenes konge før hun selv ble instruktør. 
I 2019 spilte hun rollen som Madeleine Aas i den norske HBO-serien Fremvandrerne.
Grotte des Pigeons

Grotte des Pigeons er en kalksteinsgrotte øst i Marokko der det er gjort arkeologiske utgravninger.
Her har arkeologer, ledet av University of Oxford funnet det som trolig er verdens eldste smykker; de antas å være 82 000 år gamle. Dette er håndlagde perler av Nassarius-snegler, som har hull i midten og trolig også er farget rød ved hjelp av oker.
Alen Avdić

Landslaget

Alen Avdić spilte 3 landskamper for Bosnia-Hercegovinas herrelandslag.
Youssef I Absi

Prest

Absi ble presteviet i 1973 og tjenestegjorde i den hellige Paulus misjonsselskap. Etter å fullført teologiske og filosofiske studier i ved St. Pauls seminar i Harissa (Libanon), oppnådde han en lisensiatgrad i filosofi ved Det libanesiske universitet (Université libanaise, الجامعة اللبنانية‎‎) og lisensiatgrad i teologi ved St. Paul i Harissa. Han har også en doktorgrad i musikkvitenskap og hymnologi.
Fra 2001 var Youssef Absi president for Caritas i Syria (Commission Commune de Bienfaisance (CCB)) som drev med en administrativ gruppe mer enn 40 prosjekter i Damaskus, Aleppo og Hassake. Han komponerte for sangerinnen Marie Keyrouz «L'Ensemble de la Paix», en hymne som ble medtatt i albumet Cantiques de l'Orient.

Biskop

Han ble bispebiet i 2001. Fra 2001 til 2006 var han generalsuperior for sitt ordensfellesskap. Fra 2006 til 2017 var han den melkittiske patriarkens representant i Damaskus, først som apostolisk vikar.

Patriark

Den 21. juni 2017 ble han av den melkittiske synoden i Ain-Traz i Libanon valgt til ny patriark og uken etter bekreftet av pave Frans. Han etterfulgte Gregor III Laham som gikk av 6. mai 2017. 
Den melkittiske kirken var inne i en krise blant annet på grunn av motstand mot Laham og kritikk av hans forvaltning av kirkens midler. Over ti fremstående biskoper boikottet synoden i 2016 i protest mot Laham. Absi blir beskrevet som lavmælt («réputé discret») og dialogorientert, og har ikke inntatt en klar politisk posisjon i landet. 
Den melkittiske kirken i Syria kom i en vanskelig situasjon på grunn av borgerkrigen, blant annet fordi mange medlemmer av kirken har flyktet.
Action Comics nr. 1

Action Comics nr. 1 er den aller første utgaven av det amerikanske tegneseriebladet Action Comics. Det ble utgitt i juni 1938 av DC Comics og inneholder blant annet den aller første opptreden med Supermann, som forøvrig også preger forsiden. Første nummer inneholder 11 forskjellige historier og er på 65 sider. Bladet er i ettertid blitt svært ettertraktet for samlere og er i dag ansett som verdens dyreste tegneserie. Det ble trykket i 200 000 eksemplarer og det er i dag (2014) antatt at det er i underkant av 50 intakte eksemplarer igjen.
I 2014 ble et eksemplar med meget høy kvalitet solgt for en sum tilsvarende 20 millioner kroner på eBay. Denne utgaven ble gradet til 9,0 av CGC og har blitt omtalt «som den hellige gral av tegneserier» og «Mona Lisaen av tegneserier». Tegneserien kostet 10 cent i 1938 (rundt 60 øre). I 2011 ble et eksemplar eid av skuespilleren Nicolas Cage solgt for 12,7 millioner kroner, og året før ble et solgt for 8,6 millioner kroner. Eksemplaret som var eid av Cage ble stjålet i 2000, men kom til rette i 2011.
Procerus

Utseende

Store og tunge, brede og hvelvede, matt svarte løpebiller. Slekten omfatter de største artene i slekten Carabus (i vid forstand) og noen av de tyngste av alle løpebiller.
Satres

Satres er i etruskisk mytologi en gud for tid og nødvendighet, og er således en skjebnegud, men også en jordbruksgud, beskytter av såing av markene. Han ble assosiert med sand.
Han avbildes i kunsten som en gammel mann med sigd og et timeglass. Han er likestilt med den romerske gud Saturn og hans greske motstykke er Kronos, en av titanene. Kronos hadde få plikter, hovedsakelig for jordbruket, noe som kanskje var grunnen til at etruskerne framskapte Satres, og som fra igjen romerne skapte Saturn. Satres betraktes således som en eldre og mer opprinnelige gud enn det romerske motstykket.
Nordic 10000m Challenge 2008

Nordic 10000m Challenge 2008 var den 12. utgaven av Nordic 10000m Challenge. Det ble arrangert i Roskilde i Danmark 25. mai 2008.
Fiss

Turisme

Fiss er en del av skiregionen Serfaus-Fiss-Ladis. Om vinteren blir det kjørt opp langrennsløyper, og om sommeren er det et godt utbygd nett av skiltede vandreveier i området.
Romerveien Via Claudia Augusta som forbandt de syd-tyske områdene med Italia gikk forbi Fiss, og er i dag mye brukt av terrengsyklister som krysser Alpene.
Sommeren 2005 ble sommerparken «Sommerfunpark Fiss» åpnet.
Somme (elv)

Hydrologi

Elven er kjennetegnet ved svært lav helningsgrad og jevn strøm. Dalen har forholdsvis bratte sider, men i bunnen er den flat med myrer og bassenger. Elven er en kalkelv, og vannkilden til elven er grunnvann som pipler opp gjennom kalksteinen som elven renner over. 
En av myrene i dalen, Marais de l'Île, er et naturreservat i byen St. Quentin. Tidligere ble det gravd torv ut fra myrene, men i dag blir de benyttet til fiske og jakt. 
I 1770 begynte konstruksjonen av Canal de la Somme, som sto ferdig i 1843. Den er 156 km lang, og begynner ved St. Simon og Sommebukten. Fra St. Simon til Froissy (nær Bray sur Somme, sør for Albert) går kanalen ved siden av elven. Fra Abbeville, går kanalen gjennom den tidligere elvemunningen, som nå er tilmudret, til Saint-Valéry-sur-Somme, der kanalen går ut i Den engelske kanal. 
St. Quentin Canal, viden kjent for slaget i 1918 knytter Somme til Nord-Frankrike og Belgia og sørover til elven Oise. Canal du Nord knytter også Somme til Oise ved Noyon, og så Paris.
I 2001 ble Sommedalen rammet av en kraftig flom, som stort sett kom av stigende vannspeil i omgivelsene.
Jacques Cassard

Jacques Cassard (født 30. september 1679 i Nantes, død i 1740 i Ham) var fransk marineoffiserer og kaper.

Biografi

Cassard begynte karrieren som sjømann 14 år gammel på et handelsskip som familien eide. I januar 1697 gikk han inn i den franske marinen på fregatten «Éclatante».
I 1700 var Cassard kaptein på et handelsskip. Året etter brøt den spanske arvefølgekrigen ut og Cassard startet som kaper. I 1705 ble han kaptein på kaperfartøyet «Saint Guillaume» og kapret 12 handelsskip og raidet Cork. To år senere kapret han 13 handelsskip med «Duchesse Anne» og fikk en grad i marinen. 
I 1709 ble Cassard forfremmet til kommandant og fikk i oppgave å eskortere en matkonvoi på 25 skip ombord på «Éclatant» med 68 kanoner. Den 29. april, med støtte fra «Sérieux», slo han fem engelske skip og konvoien kom trygt frem til Marseille.
Året etter ledet Cassard en skvadron som eskorterte en konvoi til Smyrna som hadde vært blokkert i Siracusa av en britisk flåte. Han kapret HMS «Pembroke» i slaget ved Siracusa. Konvoien nådde Toulon.
I desember 1711 fikk Cassard kommando over en seks skip stor skvadron og satte i gang et tokt der han angrep engelske, nederlandske og portugisiske kolonier på Kapp Verde-øyene og i Karibia.
Cassard pensjonerte seg i 1731. I 1736 ble han erklært sinnssyk etter å ha fornærmet kardinal de Fleury og ble holdt innesperret i Ham, hvor han døde fire år senere.
Havnar Sjónleikarfelag

Havnar Sjónleikarfelag er et teaterlag i Tórshavn på Færøyene. Laget ble etablert som et amatørteater i 1918, en klar fortsettelse av dramatikeren Rasmus Effersøes innsats. Laget driver teaterbygningen Sjónleikarhúsið, som ble tegnet og oppført av H.C.W. Tórgarð i 1926. Det var med utgangspunkt i amatørteateret at Eyðun Johannessen etablerte en treårig skuespillerutdannelse i 1961 og Færøyenes første profesjonelle teatertrupp, Gríma, i 1977. Færøyenes nasjonale scene, Tjóðpallur Føroya, ble etablert i 2003.
Steffen Mathisen

Steffen Mathisen (født 22. februar 1988) er en fotballspiller som spilte på juniorlaget til Rosenborg. Han har tidligere spilt for Narvik. I 2005 var Mathisen med på å vinne juniorcupen med RBK, og debuterte på A-laget i cupkampen mot Orkla senere det samme året. I 2006 ble han tatt opp som hospitant i A-stallen, men mistet plassen før 2007-sesongen på grunn av skade. Han har også spilt for aldersbestemte landslag.
I 2010 er han registrert med statusen "Utland" under NFFs oversikt over alle registrerte fotballspillere i landet.